นายกฯ ไปสุวรรณภูมิ กำชับคัดกรองรวดเร็ว พร้อมรับ 207 คนไทยจากออสเตรเลีย (คลิป)
นายกรัฐมนตรี ตรวจเยี่ยมศูนย์ปฏิบัติการภาวะฉุกเฉินที่สนามบินสุวรรณภูมิ กำชับต้องรวดเร็วอำนวยความสะดวกผู้เดินทาง พร้อมรอรับ 207 คนไทยกลับจากซิดนีย์วันที่ 26 เม.ย. 2563 ที่อาคารผู้โดยสาร ท่าอากาศยานสุวรรณภูมิ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ได้เดินทางตรวจเยี่ยมศูนย์ปฏิบัติการภาวะฉุกเฉิน ท่าอากาศยานสุวรรณภูมิ เพื่อตรวจดูกระบวนการคัดกรองและขั้นตอนการอำนวยความสะดวกแก่ประชาชนที่เดินทางกลับจากต่างประเทศ ตั้งแต่การคัดกรอง ระบบตรวจคนเข้าเมือง และขั้นตอนการนำส่งสถานที่กักตัวของรัฐ (State Quarantine) โดยมี พล.อ.ปริพัฒน์ ผลาสินธุ์ รองเสนาธิการทหาร ในฐานะผู้บัญชาการศูนย์ปฏิบัติการภาวะฉุกเฉิน น.ท.สุธีรวัฒน์ สุวรรณวัฒน์ ผู้อำนวยการท่าอากาศยานสุวรรณภูมิ และหัวหน้างานที่เกี่ยวข้องรายงานสรุปผลการดำเนินงานจากนั้น นายกรัฐมนตรีและคณะได้เดินทางไปพื้นที่ด่านควมคุมโรคระหว่างประเทศเพื่อรอรับคนไทยที่เดินทางกลับจากออสเตรเลีย จำนวน 207 คน ประกอบด้วย นักเรียน นักศึกษา คนงาน นักท่องเที่ยวที่ตกค้างอยู่ ซึ่งเดินทางมาถึงโดยสายการบินไทย เที่ยวบินที่ TG426 จากเมืองซิดนีย์ ในเวลา 16.20 น. ทั้งนี้ เจ้าหน้าที่ควบคุมโรค ตรวจพบว่ามีผู้โดยสารชาวไทยมีไข้ จำนวน 9 คน จึงนำส่งโรงพยาบาลใน จ.สมุทรปราการ เพื่อตรวจหาอย่างละเอียดอีกครั้งว่ามีเชื้อโควิด-19 หรือไม่ ส่วนผู้โดยสารที่เหลือทั้งหมดนำส่งไปกักตัวที่โรงแรมบางกอกพาเลส ย่านมักกะสันทั้งนี้ ในระหว่างการตรวจเยี่ยม พล.อ.ประยุทธ์ สั่งการให้กระชับเวลาการตรวจเข้าเมืองและการคัดกรอง เพื่ออำนวยความสะดวกแก่ผู้เดินทางกลับ ซึ่งฝ่ายที่ดูแลและร่วมปฏิบัติการ เช่น สาธารณสุข การท่าอากาศยานฯ สำนักงานตำรวจตรวจคนเข้าเมือง และกลาโหม ได้รับไปดำเนินการว่าสามารถดำเนินการให้เสร็จสิ้นภายในเวลาไม่เกิน 1 ชั่วโมง อย่างไรก็ตาม นายกรัฐมนตรีได้สอบถามพูดคุยกับคนไทยที่เดินทางมาถึงเกี่ยวกับการเดินทางและสุขภาพระหว่างรอขั้นตอนการคัดกรอง และแจ้งว่าหากขาดเหลือ มีปัญหาอะไร ก็แจ้งเจ้าหน้าที่ได้ทันที ทุกคนพร้อมดูแลและช่วยเหลืออย่างเต็มที่.
นายกรัฐมนตรี ตรวจเยี่ยมศูนย์ปฏิบัติการภาวะฉุกเฉินที่สนามบินสุวรรณภูมิ กำชับต้องรวดเร็วอำนวยความสะดวกผู้เดินทาง พร้อมรอรับ 207 คนไทยกลับจากออสเตรเลีย
โควิด-19,ไวรัสโคโรนา,COVID-19,ประยุทธ์ จันทร์โอชา,สุวรรณภูมิ,State Quarantine,คนไทยกลับจากต่างประเทศ